Title: ประกาศกระทรวงพาณิชย์ เรื่อง กำหนดให้ข้าวโพดเป็นสินค้ามาตรฐานและมาตรฐานสินค้าข้าวโพด (ฉบับที่ 2)

ประกาศกระทรวงพาณิชย์

ประกาศกระทรวงพาณิชย์
เรื่อง
กำหนดให้ข้าวโพดเป็นสินค้ามาตรฐานและ
มาตรฐานสินค้าข้าวโพด
(ฉบับที่
๒)

อาศัยอำนาจตามความในมาตรา ๔
แห่งพระราชบัญญัติมาตรฐานสินค้าขาออก พ.ศ. ๒๕๐๓
ซึ่งแก้ไขเพิ่มเติมโดยพระราชบัญญัติมาตรฐานสินค้าขาออก (ฉบับที่ ๒) พ.ศ. ๒๕๒๒
รัฐมนตรีว่าการกระทรวงพาณิชย์โดยคำแนะนำของคณะกรรมการมาตรฐานสินค้าออกประกาศไว้
ดังต่อไปนี้

ให้ยกเลิกความในข้อ ๖
แห่งมาตรฐานสินค้าข้าวโพดตามรายละเอียดต่อท้ายประกาศกระทรวงพาณิชย์ เรื่อง
กำหนดให้ข้าวโพดเป็นสินค้ามาตรฐานและมาตรฐานสินค้าข้าวโพด ลงวันที่ ๑๓ มีนาคม ๒๕๒๗
และให้ใช้ความต่อไปนี้แทน
ข้อ
๖ 
ในกรณีที่ส่งข้าวโพดออกโดยบรรจุกระสอบ
กระสอบที่ใช้บรรจุต้องเป็นกระสอบป่านใหม่ที่มีลักษณะ ขนาด
และน้ำหนักเช่นเดียวกับกระสอบบรรจุข้าวสาร
อยู่ในสภาพเรียบร้อยเหมาะสำหรับการส่งออก ไม่ขาด ไม่รั่ว ไม่มีกลิ่นเหม็น
และต้องเย็บปากกระสอบให้แน่นด้วยเชือกป่านเย็บกระสอบสองเส้นคู่  ทั้งนี้
ให้เย็บไปและกลับเที่ยวละไม่น้อยกว่า ๘ เข็มสำหรับกระสอบที่มีความกว้างไม่เกิน ๖๐
เซนติเมตร และ ไม่น้อยกว่า ๑๑ เข็ม สำหรับกระสอบที่มีความกว้างเกินกว่า ๖๐
เซนติเมตร แต่ไม่เกิน ๘๖ เซนติเมตร เว้นแต่ผู้สั่งซื้อจะได้ทำความตกลงกับผู้ส่งออกเกี่ยวกับสภาพ
ลักษณะ ขนาด และน้ำหนักของกระสอบป่านที่ใช้บรรจุ
ตลอดจนวิธีการและวัสดุที่ใช้ในการเย็บปากกระสอบไว้เป็นอย่างอื่น
และผู้ส่งออกได้แจ้งรายละเอียดดังกล่าวไว้ในคำร้องขอให้ออกใบรับรองมาตรฐานสินค้า
ในกรณีที่ส่งข้าวโพดออกโดยไม่บรรจุกระสอบ
แต่มีความจำเป็นต้องใช้กระสอบบรรจุข้าวโพดบรรทุกไปกับเรือใหญ่บางส่วนเพื่อป้องกันการเคลื่อนไหวของข้าวโพดในระวางเรือที่บรรทุกออกไป
กระสอบที่ใช้บรรจุข้าวโพดนั้นจะเป็นกระสอบที่ใช้แล้วก็ได้แต่ต้องแข็งแรงทนทาน
อยู่ในสภาพเรียบร้อย ไม่ขาด ไม่รั่ว ไม่มีกลิ่นเหม็น
และต้องเย็บปากกระสอบให้แน่นเพื่อป้องกันมิให้ข้าวโพดในกระสอบไหลหรือทะลักออกมาได้ระหว่างการขนถ่าย

ประกาศฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป[๑]

ประกาศ
ณ วันที่ ๑๓ กันยายน ๒๕๒๗
โกศล  ไกรฤกษ์
รัฐมนตรีว่าการกระทรวงพาณิชย์

อุษมล/ผู้จัดทำ
๑๖
กันยายน ๒๕๕๔

[๑] ราชกิจจานุเบกษา
เล่ม ๑๐๑/ตอนที่ ๑๒๘/ฉบับพิเศษ หน้า ๓๔/๒๑ กันยายน ๒๕๒๗